recursal/SuperWikiNEXT-32B huggingface dataset:
**Rebelové** je český muzikál Filipa Renča z roku 2000. Dej sa odohráva v júni až auguste predrevolučného roku 1968. V hlavných úlohách sa objavili Soňa a Zuzana Norisové.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Príbeh sa vracia do obdobia maturít a letných prázdnin až po revolučné dni roku 1968. Hlavné postavy muzikálu sú študentky Tereza (Zuzana Norisová), Bugina (Alžbeta Stanková) a Julča (Anna Veselá) a trojica vojakov, utekajúcich z kasární na západ. Cestu Šimona (Jan Révai), Boba (Jaromír Nosek) a Emana (Ľuboš Kostelný) však "skomplikuje" stretnutie s trojicou dievčat a ich neplánované zdržanie spôsobí rad ďalších komplikácií v ceste za vytúženým snom. Veci sa ešte viac zamotajú po zistení, že územie našej krajiny obsadzujú cudzie vojská. Príbeh lásky končí rozdelením, no hoci Tereza s otcom odchádza na „západ", jej Šimon padne do rúk bezpečnosti a končí vo väzení.

 Opis zápletky alebo rozuzlenia príbehu sa tu končí.

Piesne
------

* Měsíc
* Gina
* Pátá
* Jezdím bez nehod
* Jo, třešně zrály
* Letíme na měsíc
* Š Š Š
* Včera neděle byla
* Oliver Twist
* Nej, Nej, Nej
* Mě se líbí Bob
* Hvězda na vrbě
* Náhrobní kámen
* Já budu chodit po špičkách
* Stín katedrál
* San Francisco
* Řekni, kde ty kytky jsou

Externé odkazy
--------------

* Film na Čsfd
* Film na IMDb (po anglicky)
**Repete Návraty** je hudobno-zábavná relácia Martina Jakubca, ktorá je priamym pokračovaním populárnej relácie Repete Ivana Krajíčka, ktorá sa vysielala v 90. rokoch v Slovenskej televízii. Reláciu moderuje Martin Jakubec, ktorý je zároveň režisérom, scenáristom a sám v relácii vystupuje ako spevák.

História obnovenia
------------------

Pôvodná relácia Repete začala zanikať po smrti Ivana Krajíčka v roku 1997, kedy ju ešte istý čas viedla Zora Kolínska. Neskôr zanikla úplne. 
V roku 2007 požiadal o licenčnú a ochrannú známku ÚPV SR "Repete" a "Repete Návraty", spevák, producent, režisér a moderátor Martin Jakubec a tým sa začala nová história tejto relácie. Po jej získaní reláciu obnovil a oslovil všetkých pôvodných interpretov ako napr. Dušana Grúňa, Lýdiu Volejníčkovú, Zdena Sychru, Oľgu Szabovú a ďalších. Speváci momentálne dokončujú hudobný výber skladieb, ktoré zaradia na set CD pod názvom *Repete Návraty*, kde budú účinkovať spolu za sprievodu Big bandu.

Diskografia
-----------

* (2010) *Repete Návraty - Dušan Grúň* – Maja Production a STV
* (2010) *Repete Návraty - Lýdia Volejníčková (Milión ruží)* – Maja Production
* (2010) *Repete Návraty - Martin Jakubec - Čo že je to 50-tka?* – Československá muzika
* (2010) *Repete Návraty - Martin Jakubec a Lýdia Volejníčková - Nočné ruže* – Československá muzika
* (2010) *Repete Návraty - Dušan Grúň a Martin Jakubec - Vianoce a pokoj v rodine* – Československá muzika

Účinkujúci
----------

Účinkujú : spevák, moderátor a zabávač Martin Jakubec a jeho hostia Lýdia Volejníčková, Dušan Grúň, Oľga Szabová, Zdeno Sychra, Monika Stanislavová, Nora Blahová, Miriam Klimentová, Ján Hruška, Ivan Ožvát, Eva Máziková na halfplayback alebo za sprievodu Slovenského orchestra.

Referencie
----------

* Aktuality : Veľkolepé návraty Repete
* Medialne.etrend.sk : Martin Jakubec chce byť v STV novým Krajíčkom Archivované 2011-01-01 na Wayback Machine

Externé odkazy
--------------

* www.repete-navraty.sk
**Burionka iz Masľonkino** (rus. Бурёнка из Маслёнкино) je sovietska animovaná bábková rozprávka, odvysielaná po prvýkrát roku 1973 vo Sverdlovskej televízii. Výrazne čerpá z folklórnych námetov.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

V dedine Masľonkino býva krava menom Burionka, ktorá je spomedzi všetkých kráv najkrajšia. jedného dňa sa stratí v lese. Zúfalá sa chce otráviť (muchotrávka dokonca vyrastie priamo pred ňou, no v tom prichádza vlk a ona od strachu upadá do mdlôb. Vlk bol za kravou poslaný svojou milovanou líškou, ktorá chce si ju zahnať na svoj dvor a predávať maslo a smotanu. Avšak vlk je taký očarený Burjonkou, že ju radšej zavedie späť do Masľonkina, kde sa jej návrat oslávi pekne po Rusky - tancom a spevom.

 Opis zápletky alebo rozuzlenia príbehu sa tu končí.

Postavy
-------

* Zinaida Nariškina - Líška
* Rogvold Suchoverko - Vlk

Ocenenia
--------

* 1973 «Бурёнка из Маслёнкино» — Приз жюри Всесоюзного фестиваля телефильмов в Ташкенте (cena celosovietskeho televízneho festivalu v Taškente)

Referencie
----------

* celý film (po rusky)

Zdroj
-----

*Tento článok je čiastočný alebo úplný preklad článku Бурёнка из Маслёнкино na ruskej Wikipédii.*
***Robí sa to trikom*** (angl. *They Do It with Mirrors*) je detektívny román Agathy Christie, ktorý prvýkrát vyšiel v roku 1952 a ktorého hlavnou postavou je slečna Marplová.

Obsah
-----

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Slečna Marplová navštívi svoju dlhoročnú priateľku Ruth van Rydockovú počas svojho každoročného výletu do Londýna. Poznajú sa už od mladosti, keď sa slečna Marplová prvýkrát stretla s Ruth a jej sestrou Carrie Louise počas pobytu vo Florencii. Ruth a Carrie Louise sa nakoniec vydali (a to niekoľkokrát), pričom Ruth sa usadila doma v Amerike a Carrie Louise sa presťahovla sa Anglicka.

Carrie a slečna Marplová sa nevideli dvadsať rokov, takže je potrebné sa s Ruth podeliť o všetky novinky. Prvý manžel Carrie Louise bol milionár a filantrop Eric Gulbrandsen. Jej druhý manžel bol márnotratník Johnny Restarick, ktorý ju opustil a zahynul pri autonehode. Tretí manžel, Lewis Serrocold, je ďalší ľudomil, ibaže svet chce napravovať pomocou peňazí svojej ženy. Jeho súčasný projekt spočíva v napravovaní mladistvých delikventov, a tak ich panstvo Stonygates premenil na internát pre chlapcov. Ruth sa však obáva, že všetko nie je úplne v poriadku.

Slečna Marplová prichádza na Stonygates a skutočne jej veci pripadajú podivne pokrivené. Peňazí je viac než dosť, no aj tak je všade zreteľne poznať, ako sa ich nedostáva. Svedčia o tom otlčené riady aj potreba naliehavých opráv v celom dome. To všetko pripadá divné aj členovi správnej rady ústavu Christianovi Gulbrandsenovi, zvlášť potom ako neohlásene navštívi domov a starostlivo sa vypytuje slečny Marplovej na zdravie Carrie Louise, zvlášť na jej srdce. Onedlho potom je Gulbrandsen zastrelený vo svojej izbe a list, ktorý v tej chvíli písal, záhadne zmizne.

 Opis zápletky alebo rozuzlenia príbehu sa tu končí.

Adaptácie
---------

* 1985 – CBS Television / slečnu Marplovú si zahrala Helen Hayesová;
* 1991 – BBS Television / slečnu Marplovú si zahrala Joan Hicksonová;
* 2008 – ITV Television / slečnu Marplovú si zahrala Julia McKenzie;

Zdroj
-----

* M. Bunson: *Encyklopédia Agathy Christie*
Prof. JUDr. **Vladimír Mathern**, DrSc. (\* 13. december 1928, Brezno – † 12. január 2014) bol slovenský advokát a vysokoškolský pedagóg.

Životopis
---------

V roku 1939-1947 študoval na gymnáziu v Brezne, 1947 – 1951 na Právnickej fakulte Univerzity Komenského v Bratislave, 1967 CSc. 1973 doc. 1984 DrSc. 1987 prof. Od roku 1953 pôsobil ako dôstojník Vojenskej justície, od 1954 na viacerých vojenských súdoch v ČSSR do r. 1972, 1972 – 1976 pedagóg na Vojenskej škole v Bratislave, 1976 – 2002 docent, profesor na Katedre trestného práva Právnickej fakulty UK v Bratislave.

Autor 3 monografií, spoluautor 5 monografií, autor a spoluautor 14 učebníc, autor 2 štúdií v zahraničných zborníkoch a odborných časopisoch a 47 domácich, zúčastnil sa na 10 zahraničných prednáškach v rámci konferencií a sympózií. V roku 1999 – 2003 predseda komisie pre rekodifikáciu trestného práva, 1990 – 2003 sekretár, neskôr predseda komisie pre udeľovanie vedeckých hodností DrSc. V rovnakom období bol aj členom Vedeckej rady Univerzity Komenského.

Ocenenie
--------

* Prvá cena literárneho fondu za knižnú publikáciu "Ochrana socialistickej ekonomiky"

Referencie
----------

1. ↑   *Absolventi* [online]. Bratislava: Univerzita Komenského, [cit. 2023-12-05]. Dostupné online.

Literatúra
----------

* Who is Who v Slovenskej republike

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * ISNI: 0000 0000 5562 7960
* NK ČR: jx20050726070
* VIAF: 799145858094623022219
**Closing Time** je debutový štúdiový album speváka a hudobníka Toma Waitsa, ktorý bol nahratý v r. 1972 a vydaný v marci roku 1973 spoločnosťou Asylum Records. Na producentskú a aranžérsku stránku albumu dohliadal zakladajúci člen a klavirista skupiny Lovin' Spoonful, Jerry Yester. 

Album obsahoval mnoho skladieb známych už z Waitsových živých vystúpení, predovšetkým v klube Troubadour. Pravdepodobne je tiež jeho najprístupnejším albumom, hoci na ostrieľaných fanúšikov môže pôsobiť veľmi uhladene. Podľa spisovateľa Jay S. Jacobsa je však Closing Time vyrovnanou a pôsobivou kolekciou, pričom každá zo skladieb má svoju vlastnú tvár.

Pozadie
-------

Album sa nahrával v kalifornskom štúdiu Sunset v priebehu týždňa a pol. Prácu s Tomom Waitsom si producent Jerry Yester pochvaľoval. *„S Tomom sa ľahko spolupracuje, mali sme naozaj dobrý vzťah. Nechcel som mu hovoriť čo má robiť, chcel som z neho iba dostať von hudbu."*  
 
Yester s Waitsom strávili spoločný čas rozoberaním predstáv o albume, pričom Tom Waits hovoril o svojom zámere a Yester prichádzal s radami ako to docieliť. *„Medzi hudobníkmi panovali naozaj skvelé vzťahy. Tento album bol jednoznačne najjednoduchším, na akom som kedy robil."*

Zoznam skladieb
---------------

Všetky skladby zložil a napísal Tom Waits. 

### Strana A

1. „Ol' '55" - 3:58
2. „I Hope That I Don't Fall in Love with You" - 3:54
3. „Virginia Avenue" - 3:10
4. „Old Shoes (& Picture Postcards)" - 3:40
5. „Midnight Lullaby" - 3:26
6. „Martha" - 4:30

### Strana B

1. „Rosie" - 4:03
2. „Lonely" - 3:12
3. „Ice Cream Man" - 3:05
4. „Little Trip to Heaven (On the Wings of Your Love)" - 3:38
5. „Grapefruit Moon" - 4:50
6. „Closing Time" (Inštrumentálna) - 4:20

Referencie
----------

1. 1 2  Jacobs, Jay S. Tom Waits: Divoká léta - hudba a mýtus. ECW Press. 2000, s. 40
2. 1 2  Tom Waits Library Archivované 2007-07-09 na Wayback Machine Prístup: 31. júla 2010
***Scary Movie*** je americký slasher parodický film z roku 2000, ktorý režíroval Keenen Ivory Wayans. Scenár, k filmu napísali Marlon a Shawn Wayans. Vo filme hrajú; Anna Faris, Jon Abrahams, Carmen Electra, Shannon Elizabeth, Kurt Fuller, Regina Hall, Lochlyn Munro, Cheri Oteri a Dave Sheridan. Film hovorí príbeh o skupine tínedžerov, ktorí náhodou zrazili muža svojím autom a jeho telo vyhodili do jazera. O rok neskôr, ich niekto s maskou Ghostfacea, jedného po druhom zabije. Námet, bol prevzatý z filmov ako *Vreskot* (1996) a *Viem čo ste robili minulé leto* (1997). V niektorých scénach, boli parodované aj filmy ako; *Halloween*, *The Shining*, *Piatok 13teho*, *Šiesty zmysel*, *Záhada Blair Witch*, *Matrix*, *Charlieho anjeli* a *Buffy, premožiteľka upírov*. Má štyri ďalšie pokračovania, Scary Movie 2, Scary Movie 3, Scary Movie 4 a Scary Movie 5.

Obsadenie
---------

|  |  |  |
| --- | --- | --- |
| * Anna Faris
* Marlon Wayas
* Shawn Wayans
* Regina Hall
* Lochlyn Munro
* Jon Abrahams
* Shannon Elizabeth
 | * Carmen Electra
* Dave Sheridan
* Sheri Oteri
* Kurt Fuller
* Rick Ducommun
* Marissa Jaret Winokur
* James Van Der Beek
 |  |

Zdroj
-----

*Tento článok je čiastočný alebo úplný preklad článku Scary Movie na anglickej Wikipédii.*
Pôvodný dokument mierovej zmluvy (chýba veľká časť pečate)
**Prvý torunský mier** je mierová zmluva, uzavretá 1. februára 1411 na jednom z vislianskych ostrovov v meste Toruň, jednom z najjužnejších miest rádového štátu nemeckých rytierov. Uzavreli ju Rád nemeckých rytierov na jednej strane a poľský kráľ Vladislav II. Jagielo a jeho spojenec litovské veľkoknieža Vytautas (Vitold) na strane druhej. Zmluva ukončila dva roky trvajúcu vojnu, ktorá kulminovala rok predtým bitkou pri Grunwalde (15. júl 1410).

Na základe prvého torunského mieru sa porazený Rád nemeckých rytierov musel dočasne vzdať Žmude (Žemaitska), ktorá sa tak stala súčasťou litovského veľkokniežatstva, a Dobrzyńska, ktoré obsadilo v priebehu vojny. Okrem toho musel poľskej strane zaplatiť vysoké výkupné za zajatých členov rádu. Mier dohodnutý v Toruni bol krehký a až po ďalších dvoch krátkych vojnách – hladnej (1414) a gollubskej (1422) – bol v roku 1422 uzavretý melnský mier, ktorý vyriešil vzájomné územné spory. Vysoké reparácie boli pre Rád veľkým bremenom, znamenali zvýšenie daní a v konečnom dôsledku spôsobili nepokoje a hospodársky úpadok Rádového štátu.

Externé odkazy
--------------

* Pierwszy Pokój Toruński

Zdroj
-----

* *Tento článok je čiastočný alebo úplný preklad článku Peace of Thorn (1411) na anglickej Wikipédii.*
***Shrek*** je americká animovaná, dobrodružná, rodinná komédia z roku 2001 o zlobrovi Shrekovi.

Námet filmu vychádza z rozprávkovej knihy autora Williama Steiga *Shrek!* (1990).

Dej
---

Film Shrek sleduje príbeh Shreka, zeleného obra, ktorý žije na samote a má rád svoj pokoj. Jeho pokojný život je však narušený príchodom rozmanitých rozprávkových postáv, ktoré Lord Farquaad vyhostil zo svojho kráľovstva. Lord Farquaad sa rozhodne očistiť svoje kráľovstvo od týchto postáv a preto Shrek vydáva na misiu, aby získal späť svoj pokoj.

Shrek sa vydáva zachrániť princeznú Fionu, ktorá je uväznená v hradnom veži. Na tejto ceste ho sprevádza osol a spolu zažívajú rôzne dobrodružstvá a stretávajú sa s rôznymi rozprávkovými postavami. Postupne Shrek objavuje svoju pravú povahu a vnútornú krásu, zatiaľ čo sa rozvíja jeho vzťah s Fionou.

Film Shrek je známy svojím humorom, paródiou na rozprávky a tiež za svoje posolstvá o dôležitosti prijatia seba samého a povrchových rozdielov medzi ľuďmi.

Postavy
-------

Vo filme vystupuje niekoľko rozprávkových postáv:

* Shrek je obávaný zelený zlobor, ktorý reve na každého, koho stretne. Postave v origináli prepožičal hlas Mike Myers, v slovenskom dabingu zase Rastislav Sokol.
* Fiona je začarovaná princezná, ktorá bola uväznená vo veži stráženej drakom. V angličtine ju dabovala herečka Cameron Diaz, v slovenčine Helena Krajčiová.
* Somárik je hovoriaci somár a Shrekov priateľ. V angličtine postavu nadaboval Eddie Murphy, v slovenčine Ľuboš Kostelný.
* Lord Farquaad je nepríjemný lord, záporná postava prvého filmu. Hlas mu v origináli prepožičal John Lithgow.

Ďalšie diely
------------

* Shrek 2
* Shrek Tretí
* Shrek: Zvonec a koniec
***Dedičstvo alebo Kurvahošigutntag*** (po čes. *Dědictví aneb Kurvahošigutntag*) je česko-slovenská filmová komédia z roku 1992 od režisérky Věry Chytilovej s Bolkom Polívkom v hlavnej úlohe. Dej filmu je situovaný do dedinského prostredia a času rodiaceho sa kapitalizmu.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Hlavným hrdinom príbehu je starý mládenec *Bohuš* (Bolek Polívka), žijúci jednoduchým životom lesníka v rozpadajúcej sa chalupe v malej dedinke. Pokojný život, pozostávajúci z popíjania a poflakovania sa, naruší príchod advokáta Ulricha (Miroslav Donutil), ktorý Bohušovi oznámi, že otec, ktorého nikdy nepoznal mu zanechal obrovský majetok. Šokovaný Bohuš sa hneď vypravuje pozrieť svoj nový majetok do Brna, kde sa ihneď stáva stredobodom pozornosti. Do času vybavenia formalít všetko financuje advokát - kolotoč pre deti, koňa, plynovod pre obec, bazén, no i neustále pitky. 

Situácia sa zauzľuje zistením, že Bohuš je nevlastným synom boháča a na dedený majetok tak nemá nárok. Od nešťastného mladíka utekajú všetci „priatelia", profitujúci z jeho dobráckej povahy a situácie. Osamotenému a zadlženému zúfalcovi sa zjaví právnik Strážny s ďalšou neuveriteľnou správou.

 Opis zápletky alebo rozuzlenia príbehu sa tu končí.

Pozri aj
--------

* Dědictví aneb Kurvaseneříká

Zdroj
-----

* O filme Dědičství... Archivované 2010-05-26 na Wayback Machine
* Dedičstvo...
* Dědičství...
**Karen Victoria Silvstedtová** (\* 19. september 1974, Skellefteå, Švédsko) je švédska modelka, herečka, speváčka a televízna moderátorka.

Život
-----

V súťaži Miss Švédska v roku 1993 obsadila druhé miesto. Nasledujúci rok reprezentovala svoju krajinu na Miss World, kde sa dostala medzi finalistov. V roku 1994 začala pracovať ako modelka v Paríži pre rôzne spoločnosti, vrátane známych značiek.

Silvstedtová tvrdí, že medzi jej obľúbené koníčky patrí spev, v roku 1999 dokonca nahrala album s názvom *Girl On the Run*, vydané spoločnosťou EMI, za ktoré dostala zlatú platňu vo Švédsku, sa singly *Rocksteady Love* a *Hello, Hey*.

Tiež stvárnila pár menších rolí v hollywoodskych filmoch, vrátane *Boat Trip*, *The Independent*, *BASEketball* a *Out Cold*. Silvstedtová sa objavila v reality show sústredené okolo jej života s názvom *My Perfect Life*, ktorá sa vysielala v Spojenom kráľovstve, v Latinskej Amerike, Austrálii a Spojených štátoch.

Victoria Silvstedtová hovorí plynule švédsky, francúzsky, anglicky a taliansky.

Iné projekty
------------

Commons
* Spolupracuj na Commons Commons ponúka multimediálne súbory na tému **Victoria Silvstedtová**

Externé odkazy
--------------

* Oficiálna stránka (po anglicky)
* Victoria Silvstedt v Internet Movie Database (po anglicky)
* Victoria Silvstedt Archivované 2010-09-24 na Wayback Machine na ČSFD

Zdroj
-----

*Tento článok je čiastočný alebo úplný preklad článku Victoria Silvstedtová na českej Wikipédii.*

Autoritné údaje: * BnF: 16243796p
* GND: 135323126
* ISNI: 0000 0001 0655 1522
* VIAF: 226419330
O fyziologickom procese pozri *dýchanie.*
**Dýchací reťazec** je metabolická dráha, v ktorom dochádza k oxidácii koenzýmov a redukcii kyslíka na vodu za účelom zisku energie v podobe adenozíntrifosfátu (ATP).

Definícia
---------

Proces, pri ktorom sa oxidujú organické zlúčeniny na výsledné produkty s nízkym energetickým obsahom (prevažne na oxid uhličitý) za vzniku adenozín-5'-trifosfátu (ATP), sa všeobecne označuje ako *dýchanie*. Tento proces by nemal byť zamieňaný s fyziologickým dýchaním, teda výmenou kyslíku a oxidu uhličitého medzi tkanivom a okolitým prostredím. Podľa novších definícií je dýchanie obmedzené len na tie disimilačné procesy, pri ktorých sa organický materiál úplne rozloží na anorganické výsledné produkty (vodu a oxid uhličitý) s nízkym obsahom energie za uvoľnenia veľkého množstva energie. Disimilačné procesy, pri ktorých sa organický materiál rozloží len neúplne a vyskytujú sa teda výsledné produkty s relatívne vyšším obsahom energie, sa nazývajú kvasenie.[chýba zdroj]

Keďže sa pri tomto procese najčastejšie substrátový vodík postupne prenáša na terminálne elektrónové akceptory, spravidla na kyslík, je dýchanie zvyčajne spojené s výmenou plynov medzi organizmom a vonkajším prostredím, čo vedie k tomu, že sa kyslík zo vzduchu dostane na miesta biologickej oxidácie a vzniknutý oxid uhličitý sa dostane do vonkajšieho prostredia.[chýba zdroj]

Zloženie
--------

Dýchací reťazec je zložený z dvoch častí:

* elektrónový transportný reťazec alebo terminálna oxidácia – sústava niekoľkých proteínov, v ktorých dochádza k oxidácii koenzýmov a redukcii kyslíka na vodu
* oxidatívna fosforylácia – syntéza ATP

Obidve časti dýchacieho reťazca sa nachádzajú na vnútornej strane mirochondriálnej membrány.

### Elektrónový transportný reťazec

Do elektrónového transportného reťazca vstupujú redukované koenzýmy NADH a FADH2, ktoré sa oxidujú na NAD a FAD. Odovzdávajú atómy vodíka enzýmom tohto reťazca, ktorý ich postupne presúva ďalej a nakoniec mimo matrix mitochondrie. Takto sa ustavuje rozdiel koncentrácie protónov na stranách membrány, čo potom využíva druhá časť reťazca.

### Oxidatívna fosforylácia

Druhou časťou dýchacieho reťazca je oxidatívna fosforylácia, ktorá využíva enzým ATP syntázu a koncentračný gradient protónov vytvorený pomocou elektrónového transportného reťazca. ATP syntáza prepúšťa protóny z jednej strany membrány na druhú a využíva tento proces na syntézu ATP. ATP sa potom v bunke využíva ako zdroj energie pre mnohé reakcie.

Referencie
----------

1. 1 2 3 4  ČURDA, Marián; MAŠTEROVÁ, Valéria. *Biochémia*. 3. doplnené a rozšírené. vyd. Prešov : Rokus publishing, 2020. ISBN 978-80-89510-81-8. S. 133 – 137.

|  |  |
| --- | --- |
| Portal | Chemický portál |
***Sladké hry minulého leta*** je názov televízneho filmu režiséra Juraja Herza na námet poviedky Guya de Maupassanta *Muška*. Film vznikal v dobe, keď sa Herz dostal do určitého sporu s režimom po premiére *Spaľovača mŕtvol*, aj preto sa jednalo iba o televízny projekt nakrúcaný na Slovensku. 

Maupassant napísal poviedku ako čiastočne autobiografické zachytenie vlastného bohémskeho života v 70. rokoch 19. storočia. Príbeh pojednáva o skupine vodákov, medzi ktorých jeden člen privedie svoje dievča - Mušku. 

Snímka zachytáva slnečné leto na Seine (k čomu poslúžil Dunaj) a bezstarostný život predstaviteľov francúzskej bohémy, ktorí nachádzajú potešenie v každodennosti a ľahkovážnosti. Muška svojou krásou, čistotou a radosťou zo života bohémov očarí a získa si náklonnosť každého z nich. Aj keď neskôr prídu ťažké chvíle a návrat do života v meste, ktorý prináša neuspokojenie, optimizmus nestrácajú. Atmosféru letnej pohody dopĺňa prirodzené a uvoľnené herecké stvárnenie vodákov, okrem iných výborným duom Lasica & Satinský.

Film je natočený vo farbe, napriek tomu, že v televíznej praxi v tej dobe ešte prevládala čiernobiela. Farebný film dal tvorcom možnosť impresionistickej hry s obrazom, čo korešponduje s výtvarným umením doby, v ktorej sa príbeh odohráva. Pastelové odtiene presvetlenej prírody dopĺňajú pestré kostýmy Milana Čorbu a hravá hudba Štěpána Koníčka. 

Film Sladké hry minulého leta mal premiéru v roku 1970 a do distribúcie bol opäť zaradený v roku 1988. Bol uvedený na Febiofeste v roku 1997 a 1999.

Ocenenia
--------

* Grand Prix a Zlatá nymfa za najlepší farebný program a kameru na MTF v Monte Carle, 1970
* Zlatý ledňáček na Finále Plzeň, 1990

Externé odkazy
--------------

* Sladké hry minulého leta na fdb.cz
* Sladké hry minulého leta na port.sk
* Sladké hry minulého leta v Česko-Slovenskej filmovej databáze
* *Sladké hry minulého leta (Sweet Games of Last Summer)* v Internet Movie Database (po anglicky)
* J. Lukeš, *Diagnózy času: Český a slovenský poválečný film.* Praha, vydavateľstvo Slovart, s. r. o. 2013, ISBN 978-80-7391-712-8
O televíznej relácii pozri *Modré z neba (televízna relácia).*

**Modré z neba** (angl. *Blue Heaven*) je koprodukčný slovensko-český film.

Tragikomédia o ľudských, rodinných a generačných vzťahoch troch osamelých žien žijúcich v komornom prostredí strého domu. 

* Architekt: Aleš Votava
* Návrhy kostýmov: Lea Fekete
* Strih: Jiří Brožek
* Vedúci výroby: Ivan Filus
* Exteriéry: Bratislava
* Premiéra: 17. júl 1997 (MFF Karlove Vary), 18. september 1997 (MFF Forum Bratislava)
* Televízna premiéra: 19. október 1998

Dej
---

Celovečerný hraný debut Evy Borušovičovej je poeticky ladená tragikomédia. Na okraji mesta, v osamelom staršom dome s veľkou záhradou, žijú tri ženy, troch generácii - dcéra /Slávka Halčáková/, matka /Emília Vášáryová/ a babička /Zita Kabátová/. Denne sa potýkajú s bežnými problémami ich spolužitia. Napriek tomu, že sa snažia pomáhať si a porozumieť jedna druhej, vzájomne si ubližujú. Ich vzťahy medzi sebou navyše komplikujú muži. Modré z neba zaujal predovšetkým citlivým ženským pohľadom na všedné, smutné i smiešne v našom živote. Na filme spolupracovala s módnou návrhárkou Leou Fekete (s ktorou sa následne stretli aj pri Borušovičovej ďalšom filme *Amálka, ja sa zbláznim!*)
**Sestrč** je potok na strednom Liptove, na území okresu Liptovský Mikuláš. Je to pravostranný prítok Váhu a meria 11,5 km.

Prameň
------

Pramení v Podtatranskej brázde, v podcelku Zuberecká brázda, na južnom svahu vrchu Grúň (959 m n. m.) v nadmorskej výške cca 900 m n. m.

Opis toku
---------

Na hornom toku tečie na západ, v blízkosti obce Malatiná sa postupne stáča na juh. Na strednom toku sa prerezáva cez Chočské vrchy (oddeľuje podcelky Sielnické vrchy na západe a Prosečné na východe) a vytvára cca 3 km dlhú Sestrčskú dolinu, ktorou preteká severojužným smerom, na jej konci sa stáča na juhovýchod. Vstupuje do Liptovskej kotliny (časť Chočské podhorie), zľava priberá Annin potok, preteká cez obec Bukovina, následne sa opäť stáča na juh a neďaleko osady Hliník sa v nadmorskej výške približne 565 m n. m. vlieva do vodnej nádrže Liptovská Mara.

| * z
* d
* u
Vodné toky v medzipovodí Liptovskej Mary |
| --- |
| 
* Andický potok
* Annin potok
* Benický jarok
* Beňušovský potok
* Borovský potok
* Črmník
* Črvník
* Dúbravka
* Chabenec
* ***Jalovčanka***
* ***Kvačianka***
* Lazištiansky potok
* Mošnica
* **Palúdžanka**
* Petruška
* Prosiečanka
* Sestrč
* Stará voda
* Škufa
* Vitáliš

 |
***Disintegration*** je ôsmy album skupiny The Cure.

História a nahrávanie
---------------------

V roku 1987 vydali The Cure album *Kiss Me, Kiss Me, Kiss Me*. Bol to posledný album, na ktorom sa aktívne podieľal Lol Tolhurst. Na turné ho nahradil Roger O'Donnell.

Po odľahčených piesňach (od singlu „Let's Go to Bed") sa skupina rozhodla vrátiť k temnému zvuku z albumov ako *Faith*, alebo *Pornography*. Robert Smith bral halucinogénne drogy, čo sa na tom tiež podpísalo. Smith plánoval nahrať album sám, ak by sa skupine nové piesne nepáčili.

Hoci je Lol Tolhurst uvedený ako šiesty člen skupiny, na tomto albume sa nijak nepodieľal (hoci sám tvrdí opak). Jeho problémy s alkoholom viedli k tomu, že bol v skupine len vďaka dlhoročnému priateľstvu so Smithom. Ostatní členovia ho počas nahrávania albumu zvykli týrať, pretože chodil na nahrávanie opitý. Skupina si už skôr všimla, že Tolhurst nebol celkom schopný hudobník, čo sa týka klávesových nástrojov (na koncertoch mu často asistoval gitarista Porl Thompson, neskôr, keď sa pripojil O'Donnell, sa mohol Thompson sústrediť na gitaru). Viedlo to až k tomu, že zvyšok skupiny sa Smithovi vyhrážal, že opustia The Cure, ak Tolhurst nedostane padáka. Nakoniec bol Lol Tolhurst zo skupiny vyhodený.

Piesne
------

1. „Plainsong" – 5:12
2. „Pictures of You" – 7:24
3. „Closedown" – 4:16
4. „Lovesong" – 3:29
5. „Last Dance" – 4:42
6. „Lullaby" – 4:08
7. „Fascination Street" – 5:16
8. „Prayers for Rain" – 6:05
9. „The Same Deep Water as You" – 9:19
10. „Disintegration" – 8:18
11. „Homesick" – 7:06
12. „Untitled" – 6:30

Homesick a Last Dance sa na pôvodnej vinylovej verzii albumu neobjavili.

Zostava
-------

* Robert Smith - spev, gitara, klávesy, 6-strunová basa
* Simon Gallup - basová gitara, klávesy
* Porl Thompson - gitara
* Boris Williams - bicie, perkusie
* Roger O'Donnell - klávesy

Lol Tolhurst je uvedený za ostatné nástroje, hoci v skutočnosti na albume nehrá. Podľa jeho nástupcu, Rogera O'Donnella sa Tolhurst autorsky podieľal na piesni Homesick, čo ale nemohli ostatní členovia (konkrétne O'Donnell a Simon Gallup, ktorí pieseň zrearanžovali) Smithovi prezradiť, lebo by inak tú pieseň odmietol.

Referencie
----------

1. ↑  O'Donnell, Roger. Disintegration Memories of Making the Album Archivované 2013-08-16 na Wayback Machine. *Rogerodonnell.com*. Retrieved 27 June 2013
**Cena Gustáva Reussa** je literárna súťaž o slovensky písanú pôvodnú poviedku žánru science fiction. Pôvodne ju vyhlasoval *Slovenský syndikát autorov fantastiky*; mala 12 ročníkov v rokoch 1991 až 2002. Víťazné poviedky boli uverejňované v zborníku *Krutohlav*. V roku 2021 súťaž obnovilo mesto Revúca, ktorého je Gustáv Reuss rodákom.

Súťaž sa volá podľa slovenského spisovateľa Gustáva Reussa, ktorý v roku 1856 napísal román *Hviezdoveda alebo Životopis Krutohlava*, kde sa v rámci príbehu o ceste na Mesiac vysvetľujú rôzne astronomické javy. Tento román sa považuje za najstaršie dielo slovenskej sci-fi.

Spolozakladateľom súťaže a predsedom poroty bol teoretik literárnej fantastiky Ondrej Herec. Na rozdiel od väčšiny sci-fi súťaží sa v porote Ceny Gustáva Reussa nachádzali aj literárni odborníci bez zamerania na fantastiku (Dušan Mitana, Kornel Földvári, Peter Jaroš, Andrej Ferko, Peter Uličný a ďalší). Do súťaže sa mohli posielať poviedky s ohraničenou dĺžkou (nanajvýš 10 – 12 normostrán, podľa ročníka).

Viacerí finalisti tejto súťaže neskôr úspešne samostatne publikovali vlastné knihy, napríklad Jozef Girovský, Štefan Huslica, Michal Hvorecký, Miloš Janoušek, Zuzana Mojžišová, Alexandra Pavelková, Juraj Toman.

Referencie
----------

1. 1 2 3   *O súťaži : História* [online]. cenagustavareussa.sk, [cit. 2021-05-19]. Dostupné online.
2. ↑  LACKOVIČOVÁ, Lucia. Revúca po takmer 20 rokoch oživuje legendárnu Cenu Gustáva Reussa. *SME* (Bratislava: Petit Press), 2021-05-19. Dostupné online [cit. 2021-05-19]. ISSN 1335-4418.
3. ↑  Gustáv Reuss: Hviezdoveda. In:  Zlatý fond denníka SME. *SME* (Bratislava: Petit Press). Dostupné online [cit. 2021-05-19]. ISSN 1335-4418.
4. ↑  ČABÁK, Marek. *Stále hlavou krúti* [online]. Bratislava: Literárne informačné centrum, 2021-03-18, [cit. 2021-05-19]. Dostupné online.
5. ↑   Správy a aktuality : [Vo veku 76 rokov zomrel sociológ, prekladateľ a zakladateľ slovenskej teórie modernej fantastiky Ondrej Herec]. *Literárne noviny* (Bratislava: Bookfan), 2020-10-22. Dostupné online [cit. 2021-05-19]. ISSN 2585-8254.

Externé odkazy
--------------

* cenagustavareussa.sk – oficiálna stránka obnovenej súťaže
**Smrť ministra** je slovenský životopisný televízny film založený na príbehu slovenského komunistického politika Vladimíra Clementisa, ktorý od apríla 1945 zastával funkciu štátneho tajomníka ministerstva zahraničných vecí Československej republiky (ČSR) a po februárovom prevrate (1948) bol ministrom zahraničných vecí, avšak v januári 1951 bol zbavený funkcie, zatknutý a neskôr začlenený do vykonštruovaného procesu s tzv. protištátnym sprisahaneckým centrom pod vedením Rudolfa Slánskeho, v ktorom bol v novembri 1952 odsúdený na smrť a 3. decembra 1952 popravený. Clementisa stvárnil Ján Kroner. Film vznikol v produkcii Slovenskej televízie (STV).

Príbeh
------

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Vladimír Clementis sa vo väzenskej cele, pred popravou, rozpamätáva na vlastnú minulosť a zhovára sa so svojím advokátom o rozhodujúcich chvíľach svojho politického i osobného života.

 Opis zápletky alebo rozuzlenia príbehu sa tu končí.

Premiéra
--------

Film mal premiéru 10. decembra 2009 o 21:15 na Jednotke. Podľa informácií slovenského časopisu *Trend* ho videlo 91 000 divákov

Referencie
----------

1. ↑  Kočišek, Lukáš (2009), „STV vysielala pôvodný film Smrť ministra. Predbehla ju Joj Plus", *Mediálne.Trend.sk*, 2009-12-11, dost. 2017-01-06

Externé odkazy
--------------

* Smrť ministra na internetovom portáli Slovenskej televízie[nefunkčný odkaz]
* Smrť ministra v Česko-slovenskej databáze filmov
***Standing on the Shoulder of Giants*** je v poradí štvrtý štúdiový album britskej skupiny Oasis. Bol vydaný 28. februára 2000 hudobným vydavateľstvom Big Brother Records. Je známy najmä tým, že je to prvý album "Nových Oasis", pretože počas nahrávania albumu kapelu opustili gitaristi Paul "Bonehead" Arthurs a Paul "Guigsy" McGuigan, a nahradili ich Gem Archer a Andy Bell. Taktiež je zaujímavý tým, že sa na ňom nachádza prvá skladba napísaná Liamom a to *Little James* (dovtedy, vrátane ostatných piesní na albume, boli všetky zložené Noelom). Práve skladbe Little James sa ušlo najviac kritiky a bola označovaná za ich najhoršiu skladbu. Noel povedal, že spravili chybu keď ju dali na album a údajne mala byť vystriedaná piesňou *Let's All Make Believe* (nachádza sa na Japonskej verzii albumu). Aj napriek všetkým komplikáciám sa predalo za prvý týždeň 310 000 kusov kópií albumu v UK a 208 000 v USA a album sa stal číslom 1 v Británii. No napriek tomu ide o najslabší album Oasis.

Obal albumu
-----------

Obal albumu zdobia vysoké mrakodrapy New Yorku (Rockefellerovo centrum) a panoráma tohoto veľkomesta. Na obrázku taktiež prechádza deň do noci.

Piesne
------

1. Fuckin' in the Bushes
2. Go Let It Out
3. Who Feels Love?
4. Put Yer Money Where Yer Mouth Is
5. Little James
6. Gas Panic!
7. Where Did It All Go Wrong?
8. Sunday Morning Call
9. I Can See A Liar
10. Roll It Over
Súradnice: 49°27′17″S 18°28′05″V﻿ / ﻿49,45472°S 18,46806°V﻿ / 49.45472; 18.46806

**Černá Ostravice** je rieka v Česku, v Moravsko-sliezskom kraji a v okrese Frýdek-Místek. Má dĺžku 9,6 km, priemerný prietok 0,55 m³/s a s Bielou Ostravicou tvorí zdrojnicu rieky Ostravice. V minulosti tvoril jej tok historickú zemskú hranicu Moravy a Sliezska.

Priebeh toku
------------

Rieka pramení v Moravsko-sliezskych Beskydách, v blízkosti osady Bílý Kříž v katastrálnom území obce Staré Hamry, na severnom úbočí vrchu Súľov, v nadmorskej výške cca 850 m n. m. Niektoré mapy lokalizujú prameň na južné úbočie Smrkoviny (932 m n. m.), príp. na západné svahy vrchu Sulov (943 m n. m.). 

Od prameňa tečie západným smerom, priberá viacero prítokov a oblúkom sa stáča na juh. Postupne sa stáča juhozápadným smerom a priberá Škorňanský potok, Hartisov, Borsučí, Baraní a Lučný potok, Ciroš a Chladnú vodu. V lokalite Černá sa spája z ľavostrannou Bielou Ostravicou a už ako Ostravice pokračuje severozápadným smerom k vodárenskej nádrži Šance. Preteká len katastrálnym územím obce Staré Hamry.

Referencie
----------

1. ↑  *Javorníky – Čadca. Turistická mapa.* 1 : 50 000. Harmanec: VKÚ, a. s. 2001
2. ↑   *Mapy.cz* [online]. sk.mapy.cz, [cit. 2023-09-21]. Dostupné online.
3. ↑   mapový portál HIKING.SK. *Denník N* (Bratislava: N Press). Dostupné online [cit. 2023-09-21]. ISSN 1339-844X.
4. ↑  Zeměměřický úřad. *Geoprohlížeč* [online]. ags.cuzk.cz, [cit. 2023-09-21]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Černá Ostravice**
**Na tom mieste...** je kriminálny román, ktorý napísal britský autor Edgar Wallace a ktorý prvýkrát vyšiel v roku 1931 a po slovensky v roku 1957.

Obsah
-----

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Román Na tom mieste... je príkladom morálnej biedy, do ktorej padne človek so slabým charakterom v túžbe po bohatstve. Je to obžaloba amerického spôsobu života a kapitalistického systému. príbeh vykresľuje neradostný osud ľudí, ktorí prišli do USA v túžbe za bohatstvom, s vidinou ľahko zarobených dolárov a vo viere, že ľahko nájdu šťastie. Odohráva sa v podsvetí medzi bandou gangstrov - priekupníkov s liehovinami. Na nelegálnom obchodovaní s alkoholom sa v čase prohibície v USA dalo získať veľké bohatstvo. Medzi magnátmi podsvetia sa vedie neúprosný konkurenčný boj, účty sa vyrovnávajú krvavo, zväčša guľkou do hlavy. Prohibícia, ktorá mala svojho času dvíhať morálnu úroveň Američanov, sa stala pôdou pre rôzne kriminálne skupiny. Hlavná postava románu *Tony Perelli* alias *Veľký šéf* sa na čele svojej zločineckej organizácie drží iba bezohľadným a surovým násilím. Zo začiatku románu sa síce zdá, že v tom chlapovi je kus srdca, ale čoskoro sa prejavuje ako morálna ruina a pravý bezcharakterný podliak. Bohatstvo je pre neho všetkým. Za peniaze si Perelli môže dovoliť tých najlepších právnikov, polícia je bezmocná. Charakteristický je osud študenta *Jimmyho McGratha*. Krásna *Minn Lee* umiera, nakoľko sa nevie vyrovnať s podlosťou a zradou tohto sveta. Hrôza, ktorú Perelli okolo seba šíri, má predsa svoj koniec a spravodlivosť zvíťazí; Perelli - Veľký šéf zomiera vlastnou zbraňou. *Inšpektor Kelly* uzavrie svoj ďalší vážny chicagsky kriminálny prípad.

 Opis zápletky alebo rozuzlenia príbehu sa tu končí.

Referencie
----------

1. ↑  WALLACE, E.: *Na tom mieste...*; Bratislava, 1957
**Pupok sveta** alebo **stred sveta** bolo v staroveku rituálne, posvätné, "čestné miesto uprostred (sveta)". 

Vo všetkých príkladoch "Pupkov sveta" existuje dostatok dokladov, že išlo o miesta, ktoré sa držali vo všeobecnej úcte ako strediská geodézie, geometrie a geomantie. „Pupky sveta" často mávali istú spojitosť s meteoritmi – kameňmi spadnutými z neba. Mnohé z týchto miest mali svoj „stredový kameň" či kameň „slnečný" alebo „základný", ktorý niekedy sprevádzala povesť o tyči, či stĺpe zarazenom do zeme alebo o obelisku, ktorý sa tam vztýčil. Každé z nich sa navyše spodobovalo ako prvotný stred stvorenia, z ktorého povstáva všetko ostatné: „Svätý stvoril svet ako embryo. A ako embryo rastie od pupka von, tak boh začal tvoriť svet od jeho pupku a odtiaľ bol potom svet rozprestretý rôznymi smermi". 

Medzi najznámejšie "Pupky sveta" patrí Veľkonočný ostrov, ktorý sa nazýval „Oči hľadiace na nebo", ale nazýval sa aj Te-Pito-O-Te-Henua, teda „Pupok sveta", menom, ktoré mu podľa starovekých mýtov dal sám božský kráľ Hotu Matua. 

Ďalším známym "Pupkom sveta" je hlavné mesto Inkskej ríše Cusco ležiace vysoko v peruánskych Andách. V pôvodnom inkskom chráme Coricancha na mieste nazývanom "Qusqu Qara Rumi" - Obnažený pupočný kameň, kde podľa mýtov deti Slnka vtĺkli do zeme celý Virakočov prút.

Za "pupok sveta" sa považovala aj egyptská Gíza/On, ktorej vládol Usíre. 

Významný stred sveta je aj Umbilicus urbis (nazývaný aj omfalos) na Forum Romanum v Ríme. 

Snáď najznámejším príkladom je kamenný "omfalos" (mýtický stred sveta; okrúhly posvätný kameň; pupok sveta) z gréckych Delf, najpreslávenejšieho strediska geomantie v klasickom svete. V gréckej mytológii sa stotožňoval s kameňom, ktorý bol podstrčený obludnému bohu času Kronosovi, ktorý požieral svoje vlastné deti – namiesto malého Dia. Keď Zeus dospel, Kronosovi sa pomstil; „zvrhol ho z oblohy do najhlbších hlbín vesmíru", najprv ho však prinútil onen kameň vydáviť: „Dopadol presne do stredu sveta, do svätyne v Delfách."
**Dvadsaťtisíc míľ pod morom** je slovenská rozhlasová hra z roku 1955, ktorú v réžii Vladimíra Štróbla naštudovalo bratislavské štúdio Česko-slovenského rozhlasu. Hra vychádza z rovnomennej vedecko-fantastickej románovej predlohy Julesa Verna.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Príbeh začína v roku 1866, keď sa v anglických listoch objavuje zmienka o akomsi morskom netvorovi ohromných rozmerov, ktorý napáda lode. Týmto úkazom sa zaoberajú aj vedci. Jedni hovoria, že je to ponorka, druhí, že je to ostrov a iní zasa, že sa jedná o dosiaľ neznámeho tvora. Nakoniec Američania vysielajú na more fregatu Abraham Lincoln, ktorá má za úlohu záhadu vyjasniť. Výpravy sa zúčastňuje aj francúzsky profesor prírodných vied Aronnax so svojím pomocníkom Conseilom, ktorí sa na lodi zoznamujú s harpunárom Nedom Landom. Výprava je dlho neúspešná, až raz večer vidí posádka svetelnú žiaru vychádzajúcu kúsok od lode. Fregata sa pokúsi tvora prenasledovať a keď jej uniká, tak aj harpúnovať. Neznámy tvor sa však otáča a pláva ohromnou rýchlosťou smerom k lodi, s ktorou sa vzápätí zráža. Profesor Aronnax, Conseil a Ned padajú pri náraze do vody. Zachraňujú sa na chrbáte neznámeho tvora, o ktorom však onedlho zisťujú, že to naozaj nie je ryba či narval, ale ponorka. Vychádzajú z nej muži, vťahujú ich do lode a väznia v tmavej komore. Ďalší deň ich navštevuje muž, ktorý sa predstavuje ako kapitán Nemo a oznamuje im, že sa nachádzajú na palube ponorky Nautilus, ktorú nesmú nikdy opustiť, aby nevyzradili jej tajomstvo. Ako nedobrovolní pasažiéri prežívajú pri podmorskej plavbe neuveriteľné príhody, poznávajú krásy morského dna a učia sa o prírodných zvláštnostiach oceánov, a čakajúc na vhodný okamih plánujú útek z ponorky.

 Opis zápletky alebo rozuzlenia príbehu sa tu končí.

Účinkujúci
----------

* Jozef Budský (kapitán Nemo)
* Viliam Záborský (profesor Arronax)
* Július Pántik (harpunár Ned Land)
* Alojz Kramár (pomocník Conseil)
* Míla Beran
* Jozef Hanúsek
* Štefan Figura
* Karol Skovay
* Ján Kákoni
* Ľudovít Ozábal
* Branislav Koreň
* Ján Kováčik
* Jozef Kováč

Rozhlasový štáb
---------------

* dramatizácia a réžia: Vladimír Štróbl
* dramaturgia: Emil Fillo
* hudba: Ján Kende

Referencie
----------

1. ↑   *Týždeň dobrodružstva* [online]. RTVS, 2015-03-23, [cit. 2023-09-13]. Dostupné online.

Zdroj
-----

* Dvadsaťtisíc míľ pod morom na stránke Panáček v říši mluveného slova (po česky)
***Najvyšší čas*** je druhý štúdiový album skupiny Plus Mínus.

Popis
-----

Svoj prvý album vydali Plus Mínus už v roku 2000. Na nový album (príznačne pomenovaný) sa čakalo teda 6 rokov, medzitým skupina spievala v angličtine a zostava sa párkrát zmenila. V roku 2006 sa skupina vrátila ku slovenčine (okrem dvoch piesní) a nahrala nový album.

Žánrovo je tu odklon od pop punku prezentovanom na albume 133, namiesto toho tu skupina kombinuje punk a post-hardcore.

Zoznam skladieb
---------------

1. „Tvoj svet"
2. „Samotári"
3. „Najvyšší čas"
4. „When I Can't Sleep"
5. „Nie som ten"
6. „Samostatný"
7. „Latka (Nič nie je jednoduché)"
8. „Ďalší na rade"
9. „Scared to Live"
10. „Kozmonaut"
11. „Neverím!"
12. „Čierne vrany"
13. „Cháron"

Po piesni Cháron nasleduje skrytá skladba. Skupina uvádza, že album má 13 základných skladieb, 13 minútovú pauzu a 13 sekundovú pieseň na konci, v skutočnosti však celá pieseň trvá o niečo dlhšie.

Skupina
-------

* Gza - spev
* Wayo - gitara
* Blinker - basa
* Dodo - bicie

### Hosť

* Anawi - spev (2)
***Surfing the Void*** je druhý štúdiový album britskej alternatívnej rockovej kapely Klaxons, vydali ho dňa 23. augusta 2010 prostredníctvom Polydor Records.

Prvý singel s názvom „Echoes" vyšiel týždeň pred vydaním albumu, 16. augusta. Skupina však už fanúšikom ponúkla ochutnávku z albumu prostredníctvom skladby „Flashover".

Skupina mala už v lete 2009 pre svoj druhý album pripravených takmer 30 skladieb, no stále hľadali vhodného producenta, ktorý by piesne upravil do konečnej podoby. Niektoré časti nahrávky dokonca odmietlo vydavateľstvo a tak ich kapela musela nahrať nanovo.

Producentom nahrávky sa napokon stal Ross Robinson, ktorý v minulosti spolupracoval so skupinami Korn a Slipknot. Klaxons album nahrávali najmä v Los Angeles, no tiež v talianskom Miláne, kde na ich prácu dohliadal producent James Ford.

Zoznam skladieb
---------------

1. "Echoes"
2. "The Same Space"
3. "Surfing the Void
4. "Valley of the Calm Trees"
5. "Venusia"
6. "Extra Astronomical"
7. "Twin Flames"
8. "Flashover"
9. "Future Memories"
10. "Cypherspeed"
***Nebe a dudy*** je český romantický film Vladimíra Slavínského z roku 1941. Zobrazuje premenu charakteru a prebudenie súcitu u továrnika Bartoša. Film bol natáčaný v Týnci nad Sázavou, v kameňolome pri Slivenci, pri hoteli Hubertus v Jílovišti a pri kostole sv. Ducha v Trnovej.

Dej filmu
---------

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Továrnik Bartoš (Jaroslav Marvan) je protiva a hypochonder, ktorý je odtrhnutý od reálneho života. Nemá žiadnych priateľov a všetkých pokladá takmer za svojich nepriateľov. Jedného dňa je však odkázaný na nezištnú pomoc (zhodou okolností svojho zamestnanca) Antonína Fáberu (Jindřich Plachta), lámača kameňa, ktorý ho po nehode ošetrí. Niekoľko dní prežitých v biednych podmienkach svojho zamestnanca mu dáva nahliadnuť do problémov jednoduchých ľudí, o ktorých nemal ani tušenia. Prenesie sa cez predsudky, ktoré mal a uzatvára inkognito svoje prvé priateľstvo s jednoduchým „Tondom". 

Po návrate Bartoša pocítia zmenu k lepšiemu všetci jeho zamestnanci. Šéf sa stal oveľa tolerantnejším, pridal na mzde najmä živiteľom detí. Jediný problém v priateľstve s Fáberom nastane v okamihu, keď zistí, že jeho synovec a budúci nástupca miluje Fáberovu dcéru Anči (Jana Romanová). V okamihu, keď Fábera odmietne zabraňovat dcére v láske, dostane dokonca výpoveď z práce. Posledný deň v práci sa Fáberovi stane v lome úraz a je vážne zranený. V tomto krízovom momente dochádza k precitnutiu svedomia továrnika, ktorý ľutuje toho, čo urobil a žiada o odpustenie. Láske svojho synovca už nemieni brániť.

 Opis zápletky alebo rozuzlenia príbehu sa tu končí.

Externé odkazy
--------------

* Nebe a dudy na tyden.cz Archivované 2013-11-02 na Wayback Machine

Zdroj
-----

* *Tento článok je čiastočný alebo úplný preklad článku Nebe a dudy na českej Wikipédii.*
**Ján Juriga** (\* 6. október 1889, Borský Svätý Jur – † 18. júl 1974) bol politik HSĽS v období medzivojnového Československa.

Životopis
---------

Povolaním bol pôvodne robotník, neskôr pôsobil ako úradník v štátnej nemocnici v Bratislave. Dlhé roky pôsobil v Slovenskom kresťansko-sociálnom odborovom združení, odborovej organizácii blízkej Slovenskej ľudovej strane. Po konflikte medzi vedením Slovenskej ľudovej strany s vedúcim predstaviteľom kresťansko-sociálnych odborov, poslancom Jozefom Vrabcom, bol v roku 1922 poverený vedením ľudáckej odborovej organizácie. Od roku 1930 pôsobil ako podpredseda. Vo voľbách do poslaneckej snemovne v roku 1929 kandidoval za HSĽS v novozámockom volebnom kraji, no na 7. mieste kandidátky nebol zvolený. V obecných voľbách v roku 1931 kandidoval za HSĽS do bratislavského mestského zastupiteľstva. Vo voľbách do senátu v roku 1935 kandidoval za HSĽS, resp. Autonomistický blok na druhom mieste v novozámockom kraji. V tomto kraji Autonomistický blok obsadil len jeden mandát Ľudovítom Labajom. Po jeho smrti v apríli 1937 do senátu zasadol práve Ján Juriga. Senátorom bol do konca volebného obdobia, resp. do zániku činnosti senátu na prelome rokov 1938/1939. Vo voľbách do Snemu Slovenskej krajiny v decembri 1938 už nekandidoval. V marci 1939 sa upísal na pôžičku obrody, ktorá bola v tom čase vypísaná pre štátnych a verejných zamestnancov. V júni 1939 sa Ján Juriga stále spomína vo funkcii podpredsedu SKSOZ. V období Slovenského štátu sa podieľal na likvidácii činnosti ostatných odborových organizácií, resp. pri ich podriadeniu jednotnej štátnej odborovej organizácii.

Pochovaný je na cintoríne v Borskom Svätom Jure.

Referencie
----------

1. 1 2   *Virtuálne cintoríny - Virtuálny cintorín* [online]. www.cintoriny.sk, [cit. 2021-06-15]. Dostupné online.
2. 1 2  VALENTOVIČ, Štefan. *Slovenský biografický slovník (od roku 833 do roku 1990)*. Martin : Matica slovenská, 1987. Dostupné online. S. 579. Archivované z originálu.
3. ↑   *UKB* [online]. digitalna.kniznica.info, [cit. 2021-06-15]. Dostupné online.
4. ↑   *UKB* [online]. digitalna.kniznica.info, [cit. 2021-06-15]. Dostupné online.
5. ↑   Koho kandiduje naša strana do bratislavského mest. zastupiteľstva. *Slovák* (Bratislava), 20.9.1931, roč. XIII, čís. 212, s. 2.
6. ↑   *UKB* [online]. digitalna.kniznica.info, [cit. 2021-06-15]. Dostupné online.
7. ↑   *Digitálna knižnica - dokument* [online]. www.nrsr.sk, [cit. 2021-06-15]. Dostupné online.
8. ↑   Úpisy na pôžičku obrody. *Slovák* (Bratislava), 24.3.1939, roč. XXI, čís. 70, s. 8.
9. ↑   *UKB* [online]. digitalna.kniznica.info, [cit. 2021-06-15]. Dostupné online.
**Elena Akácsová** (\* 1963, Bratislava) je priekopníčka slovenskej internetovej žurnalistiky, redaktorka, autorka, vo voľnom čase folkloristka.

Narodila sa v Bratislave v roku 1963. Absolvovala gymnázium na Grösslingovej v Bratislave a v rokoch 1980 – 1985 študovala Vysokú školu ekonomickú (ekonomická štatistika). Najprv ako interpretka, neskôr ako tanečná pedagogička pôsobila vo viacerých folklórnych súboroch. Pracovala v Podniku výpočtovej techniky, po revolúcii v ÚĽUVe a v reklamných novinách Bonita. Potom v Gratexe International prešla viacerými funkciami až ako šéfka oddelenia elektronického publikovania odštartovala v roku 1999 prvý slovenský internetový magazín inZine. Po Petrovi Uličnom a Petrovi Pišťankovi bola jeho šéfredaktorkou až do jari 2004. Potom pôsobila ako šéfredaktorka v projektoch T-Station (2005 – 2008) a Inland (2009). Spolupracovala s viacerými televíziami a časopismi.

V rokoch 2010 – 2021 písala pre týždenník .týždeň. Od februára 2020 bola editorkou prílohy Víkend a magazínov denníka SME, od decembra 2021 je šéfredaktorkou magazínu TV Oko/TV Svet.

Referencie
----------

1. 1 2 3  KREKOVIČ, Miloš. Elena Akácsová: Sme prisťahovalcami v digitálnom svete. *sme.sk* (Bratislava: Petit Press), 2010-03-18. Dostupné online [cit. 2016-11-13]. ISSN 1335-4418.
2. ↑   *Elena Akacsova* [online]. linkedin.com, [cit. 2016-11-13]. Dostupné online.
3. ↑   *O nás* [online]. tyzden.sk, [cit. 2016-02-13]. Dostupné online.
4. ↑   Elena Akácsová. *sme.sk* (Bratislava: Petit Press). Dostupné online [cit. 2023-03-29]. ISSN 1335-4418.

Pozri aj
--------

* inZine

Externé odkazy
--------------

* Elena Akácsová – profil a články na webe časopisu .týždeň
* Elena Akácsová – profil a články na webe denníka SME